Audi S -mallit
Audi S mallit ovat urheilullisia versioita saksalaisen Audi AG:n valmistamista autoista. S-merkinnällä viitataan saksan ja englannin kielen sanaan Sport (suom. urheilu). S-versioiden tarjonta on viime vuosina laajentunut kattamaan valmistajan useimmat mallisarjat. S-mallit eroavat tavanomaisemmista A-malleista mm. moottoreiden, jousituksen, jarrujen, sisustuksen ja korin muotoilun osalta. S-sarjan suunnittelufilosofia pyrkii yhdistämään tehokkaiden moottorien tarjoaman suorituskyvyn, mukavuuden ja nelivetoon perustuvan ajamisen helppouden. S-sarjan Audeja ei tule sekoittaa urheiluautoiksi luettaviin RS-Audeihin eikä A-sarjan autoihin varustelupaketteina tarjottaviin S-line malleihin. Toisin kuin RS-mallit, Audin S-autot valmistetaan samoilla tuotantolinjoilla A-mallien kanssa.
Audin S-autojen historian katsotaan alkavan vuodesta 1990. Audi 80:n coupé-mallista esiteltiin tällöin nelivetoinen ja 5-sylinterisellä 220-hevosvoimaisella 3B-moottorilla varustettu S2-malliversio. B-ryhmän ralliauton luokitteluversiona toimineen, normaalia Audi Quattroa lyhyempiakselivälisen Sport Quattron ei katsota tämän artikkelin tarkoittamassa merkityksessä kuuluvan S-Audien ryhmään, vaikka autoon liittyvästä S1-merkinnästä näin voi päätelläkin.
S-mallien moottorit ovat melko korkeaviritteisiä ja mallista riippuen iskutilavuudeltaan 1.8 - 5.2 litraa. Voimanlähteet jakautuvat edelleen joko 4- tai 5-sylinterisiin rivimoottoreihin ja 6-, 8-, tai 10-sylinterisiin V-moottoreihin. Näistä 4-6 sylinteriset ovat aina joko turbo- tai kompressoriahdettuja ja 8-sylinteriset joko vapaastihengittäviä tai biturboja. V10-moottorit ovat aina S-malleissa vapaasti hengittäviä. Perinteisesti bensiinikäyttöiset S-Audit ovat saaneet vuonna 2012 joukkoonsa ensimmäisen dieselin, SQ5 TDi:n.
S-Audit varustetaan pitkittäismoottorisissa malleissa jatkuvalla Torsen-nelivedoilla ja poikittaismoottorisissa tarpeen mukaan kytkeytyvällä Haldex-nelivedolla. Molemmista käytetään quattro-markkinointinimeä. Audin nelivetotekniikan huippua edustavaa mm. RS5-mallissa käytettävää kruununhammaspyörään perustuvaa tasauspyörästöä ei ole ainakaan toistaiseksi tarjolla S-malleihin.
Vaihteistoina on käytetty mallista riippuen joko
Audin nykyinen S-mallisto kattaa seuraavat mallit
Audi S3 ensiesiteltiin vuonna 1999.
S3-nimellä on valmistettu kolmen eri mallisukupolven autoja (8L, 8P ja 8V). Auton Korimalli on 3-ovinen viistoperä, joskin vuosina 2008 - 2012 on tarjolla ollut myös 5-ovinen Sportback. Kaikille näille on yhteistä mm. Haldex-tyyppinen neliveto, poikittain asennettu nelisylinterinen turboahdettu bensiinimoottori ja vakiovarusteisena vaihteistona kuusiportainen manuaali. Toisen sukupolven S3 oli tarjolla myös 6-vaihteisella öljykytkimellä varustetulla kaksoiskytkinvaihteistolla. Kolmannen sukupolven kaksoiskytkinvaihteisto on 6-portainen ja kevyempää kuivakytkintyyppiä, facelitin myötä kaksoiskytkinvaihteisto muuttui 7-portaiseksi (2016).Audi käyttää kaksoiskytkinvaihteistoistaan markkinointinimeä S-tronic. Teknisesti vaihteisto vastaa VW-konsernin DSG-vaihteistoa. Vuonna 2012 esitelty kolmannen sukupolven Audi S3 tarjoaa merkin S-malliston korkeimman litratehon: 110 kW/litra.
Nykyiseen mallimerkintälogiikkaan perustuva Audi S4 ensiesiteltiin vuonna 1997.
Mikäli A6/100 -mallistoon kuuluvaa C4-korista nk. Ur-S4 mallia tarkastellaan erikseen, on Audi S4:stä ollut neljä eri mallisukupolvea B5-B8. Näistä tosin B7 ei ole aidosti oman sukupolvensa auto, vaan se omaa saman perusrakenteen B6-mallin kanssa. Korimalleja on kolme: sedan, farmari (avant) sekä kangaskattoinen avoauto (cabriolet). Kaikille näille on ominaista mm. Torsen-tyyppinen neliveto, pitkittäin asennettu moottori ja vakiovarusteisena 6-portainen manuaalivaihteisto. Automaattivaihteiset autot on varustettu mallisukupolvesta riippuen joko 5- tai 6-portaisella perinteisellä automaatilla tai 7-portaisella S-tronic kaksoiskytkinvaihteistolla.
Audi S4 on tyypillinen esimerkki ympäristönormien tiukentumisesta johtuvasta downsizing-kehityksestä. B8-sukupolven autoja suunniteltaessa korvattiin aiempi pehmeäkäyntinen V8-moottori uudella kompressoriahdetulla V6-voimanlähteellä. Auton suorituskyky jopa parani hieman, tosin merkittävämpää oli yhdistelmäkulutuksen 36% lasku automaattivaihteisen mallin kohdalla; B7 kulutti 12,3L/100 km ja B8 vastaavasti 8,1L/100 km.
Walter da Silvan piirtämä Audi S5 on Gran Turismo-tyyppinen auto, joka ensiesiteltiin vuonna 2007.
S5-mallisto sisältää kolme korimallia: coupé, cabriolet ja sportback (fastback-tyyppinen viisiovinen luiskaperä). Vuosina 2007 - 2011 valmistetut coupét on varustettu suoraruiskutteisella 4.2 FSi V8-moottorilla. Kaikki muut versiot mallivuoteen katsomatta käyttävät hieman pienempitehoista, mutta vastaavan suorituskyvyn ja pienemmän kulutuksen tarjoavaa kompressoriahdettua V6-moottoria.
Keskeisen tekniikkansa auto jakaa B8-mallisukupolven Audi S4:n kanssa. Audi S5:n moottori on edessä pitkittäin ja sen jatkeena on 6-portainen manuaalivaihteisto tai automaattivaihteisto. Automaatti on vuosien 2007-2011 coupéissa 6-portainen ja perustuu momentinmuuntimeen. V6-moottorien yhteydessä oleva 7-portainen automaatti on urheilulliseen autoon sopivampaa kaksoiskytkintyyppiä.
Audi S5:t valmistetaan Saksassa Ingolstadtin ja Neckarsulmin tehtailla.
Audi S6 ensiesiteltiin vuonna 1994.
Audi S6 on iso, sedanina ja farmarina (avant) valmistettava suorituskykyinen auto. Autosta on valmistettu neljää eri mallisukupolvea. Näiden aikana se on ollut tarjolla 5-, 8- ja 10-sylinterisillä voimanlähteillä. Kaikille näille on ominaista mm. Torsen-tyyppinen neliveto ja pitkittäin asennettu moottori. S6 on ollut tarjolla joko manuaali- tai automaattivaihteisena. Viimeksi mainitut ovat olleet joko 4-, 5-, 6- tai 8-portaisia perinteisiä automaattivaihteistoja. Nykyiset kaksoiskytkinautomaattivaihteistot eivät kestä V8 bi-turbon tarjoamaa vääntömomenttia.
Audin S-mallien nimeämiskäytännöt voivat vaikuttaa ensinäkemältä sekavilta. Nykyiseen nimeämislogiikkaan siirryttiin v. 1997 B5 S4-mallin myötä. Audi 80 (B4) perustuva S2 ja Audi 100 S4 (C4) muodostavat historiallisen S-malliston. Kaikkein vanhin on puolestaan B-ryhmän ralliauton luokitteluversio S1 Sport Quattro.